tartuNLP/wikipedia-smugri-20251201 huggingface dataset:
Ceahlăun kansallispuisto

Ceahlăun kansallispuisto () on kansallispuisto Romanian pohjoisosan Neamțin piirikunnassa, Itä-Karpaateilla. Kansallispuiston keskeisintä antia on 1907 metrin korkeuteen kohoava, Romanian Ólympos-vuoreksi kutsuttu Ceahlaun massiivi ympäristöineen, kasvi- ja eläinlajistoineen. Kansallispuistossa vierailu on maksullista.
Suojelualue perustettiin vuonna 1955, ja kansallispuisto vuonna 2000. Kansallispuiston pinta-alasta eri lähteet antavat hyvin erilaisia arvoja: 77,425 tai 1280,4426 neliökilometriä. Varsinaista kansallispuistoa ympäröi Nature 2000:n lintudirektiivin mukainen suojelualue.
&lt;br clear=left&gt;
Alex Merisuo

Matti Aleksanteri (Alex) Merisuo (7. syyskuuta 1883 Ilmajoki – 8. syyskuuta 1928 Tampere) oli suomalainen Tampereella vaikuttanut polkupyörä- ja urheiluliikkeen omistaja ja näyttelijä.
Merisuo muutti jo nuorena Ilmajoelta Vaasaan ja palveli siellä eri polkupyörä- ja urheiluliikkeissä. Hän muutti 1890-luvun lopulla Tampereelle ja oli työssä pitkään ensin K. E. Merilän polkupyöräliikkeessä ja sitten Oy Aatran Konekaupassa. Merisuo perusti vuonna 1916 oman polkupyörä- ja urheiluliikkeen yhdessä johtaja Heikki Jokisen kanssa. Heidän Hämeenkatu 4:ssä sijainnut liikkeensä "Hämeen Urheilu-Keskus Oy" (aikaisemmin "Alex Merisuo &amp; Kumpp. Oy") nousi Tampereen merkittävimmäksi alan liikkeeksi. Merisuo toimi liikkeessä teknillisenä johtajana, joskin viimeisinä vuosina sairaus rajoitti hänen osallistumistaan liikkeen johtoon.
Merisuo toimi nuorempana näyttelijänä Tampereen Työväen Teatterissa ja hän kuului myös Voimistelu- ja urheiluseura Pyrintöön. Merisuo kuoli 45-vuotiaana syyskuussa 1928 Tampereella.
Ride (Loreenin albumi)

Ride on Loreenin marraskuussa 2017 julkaistu toinen studioalbumi.
Royère-de-Vassivière

Royère-de-Vassivière (oksitaaniksi: "Roièra") on kunta keskisessä Ranskassa Creusen departementissa Uuden-Akvitanian alueella. Se sijaitsee Maulde- ja Taurion-jokien varrella, noin 46 kilometriä Guéret'n kaupungista etelään.
Kunnan alueella on kaksi tekojärveä. Maulde-jokeen padottu Lac de Vassivière sekä Taurion-jokeen padottu Lac de Lavaud-Gelade.
Goottilainen Saint-Germainin kirkko on peräisin 1200-luvun lopulta. Kuisti ja sen yläpuolella oleva kellotorni on rakennettu 1400-luvulla.
Lotta Hamari

Anna Lotta Hamari (o.s. Kauhanen, s. 1985) on suomalainen kansanedustaja. Hän pääsi eduskuntavaaleissa 2023 varasijalle 2 675 äänellä Pirkanmaan vaalipiiristä. Koulutukseltaan Hamari on terveystieteiden tohtori ja hän on työskennellyt aiemmin fysioterapeuttina sekä Hoitotyön tutkimussäätiön tutkijana. Hamarilla on kaksi lasta. Hamari nousi eduskuntaan Sanna Marinin saadessa eron.
Hamari on pelannut koripalloa SM-tasolla. Hän voitti BC Nokiassa SM-kultaa kaudella 2004–2005.
Näkemykset.
Arvot.
Hamari sijoittuu vaalikonevastausten perusteella keskusta-vasemmistoon. "Helsingin Sanomien" vaalikoneen käyttämällä GAL–TAN-jakaumalla Hamarin näkemykset ovat kallellaan liberaalivihreyteen (GAL). HS:n vaalikoneeseen Hamarin antamissa näkemyksissä korostuu voimakkaimmin vasemmistolaiset mielipiteet.
Guts (Olivia Rodrigon albumi)

Guts on yhdysvaltalaisen laulaja-lauluntekijä Olivia Rodrigon toinen albumi, joka julkaistiin 8. syyskuuta 2023. Albumin julkaisi levy-yhtiö Geffen Records. Albumi nousi listaykköseksi muun muassa Yhdysvalloissa, Isossa-Britanniassa ja Australiassa. Suomessa albumi nousi listasijalle 3.
Albumin ensimmäinen single ”Vampire” julkaistiin kesäkuussa 2023 ja nousi Yhdysvalloissa singlelistan kärkeen. 
Albumi sai useita Grammy-ehdokkuuksia. Se oli ehdolla muun muassa vuoden albumin Grammy-palkinnon ja parhaan pop-albumin palkinnon voittajaksi. ”Vampire” oli ehdolla muun muassa vuoden lauluksi ja vuoden levytykseksi.
Tuotanto.
Albumin tuottajana toimii Dan Nigro, jonka kanssa Rodrigo teki yhteistyötä jo ensimmäisellä albumillaan "Sour". Useimmat kappaleet ovat Rodrigon ja Nigron kirjoittamia. Rodrigo teki albumia ollessaan 19-vuotias. Kappaleet levytettiin Los Angelesissa ja New Yorkissa. 
Julkaisu ja singlet.
Albumin ensimmäinen single ”Vampire” ilmestyi ennen albumia 30. kesäkuuta 2023. ”Vampire” nousi listaykköseksi muun muassa Yhdysvalloissa. Albumin toinen single ”Bad Idea Right?” julkaistiin 11. elokuuta. Kolmas single on kappale ”Get Him Back!”
Albumi julkaistiin suoratoistopalveluissa, vinyylinä ja CD:nä 8. syyskuuta 2023. Standardipainoksen lisäksi siitä julkaistiin vinyylillä neljä erilaista deluxe-painosta, jossa on kussakin oma bonuskappale. 
Bonuskappaleet julkaistiin lisäksi marraskuussa vinyyli-EP:nä. EP "Guts: The Secret Tracks" oli osa pieniä levykauppoja tukevaa Record Store Day -kampanjaa.
Rodrigo julkaisi suoratoistopalveluissa albumin deluxe-version "Guts (Spilled)" 22. helmikuuta 2024. Uusi versio sisältää kaikki vinyyleillä olleet bonuskappaleet sekä uuden kappaleen ”So American”. Bonuskappaleesta ”Obsessed” tuli samalla albumin neljäs single.
Kivikasvot (Kivikasvojen musiikkimaailma)

Kivikasvot (Kivikasvojen musiikkimaailma) on Kivikasvojen toinen studioalbumi vuodelta 1974. Levy sisältää vain neljä kappaletta, mutta jokainen kappale on yli 5 minuuttia kestävä sikermä jonkin tietyn maan lauluista.
Albumi julkaistiin Rondo-levymerkillä vinyylilevynä ja C-kasettina. 
Kappaleet.
Kaikki kappaleet sovittanut Pentti Lasanen.
Sulfosalisyylihappo

Sulfosalisyylihappo (C7H6SO6) eli 5-sulfosalisyylihappo on aromaattisiin karboksyyli- ja sulfonihappoihin kuuluva orgaaninen yhdiste. Yhdistettä voidaan käyttää analyyttisen kemian reagenssina ja muiden yhdisteiden valmistukseen.
Ominaisuudet, valmistus ja käyttö.
Huoneenlämpötilassa sulfosalisyylihappo on valkoista tai kellertävää kiteistä ainetta. Yhdisteestä tunnetaan useita kidevedellisiä dihydraatteja. Aine liukenee erittäin hyvin veteen ja poolisiin orgaanisiin liuottimiin, esimerkiksi alkoholeihin. Hieman niukemmin se liukenee myös dietyylieetteriin. Sulfosalisyylihappo muodostaa kelaatteja useiden metalli-ionien kanssa. Sulfosalisyylihapon rakenteessa on kolme hapanta protonia, joiden pKa-arvot ovat -0,62, 2,67 ja 11,67.
Sulfosalisyylihappoa valmistetaan salisyylihapon ja väkevän rikkihapon tai rikkitrioksidin reaktiolla. Toinen tapa on salisyylihapon ja sulfuryylikloridin reaktiotuotteen hydrolyysi.
Sulfosalisyylihappoa käytetään väriaineiden, pinta-aktiivisten aineiden ja katalyyttien valmistuksen lähtöaineena. Sitä käytetään reagenssina esimerkiksi raudan ja titaanin spektrofotometrisissä määrityksissä. Sulfosalisyylihappo saostaa proteiineja ja sitä käytetään sen takia virtsanäytteiden proteiinimäärityksissä.
Thunderbirds (animaatiosarja)

Thunderbirds ("Thunderbirds Are Go") on 2010-luvulla tehty tietokoneanimoitu televisiosarja. Se on uusi versio 1960-luvun nukkeanimaatiosarjasta Myrskylinnut. Sarjan tuottivat ITV Studios ja Pukeko Pictures. Suomessa sitä on näyttänyt C More Juniori 5. toukokuuta 2016 lähtien.
Äänirooleissa.
Suomeksi.
Suomalainen tuotanto SDI Media.
Shane van Gisbergen

Shane van Gisbergen (s. 9. toukokuuta 1989 Auckland, Uusi-Seelanti) on uusiseelantilainen moottoriurheilija.
Ura.
Shane van Gisbergenin ura alkoi kartingista, jossa hän ajoi vuosina 1998-2004. Tämän jälkeen van Gisbergen siirtyi vuonna 2004 Uuden-Seelannin Formula First Championship -sarjaan, sijoittui ensimmäisenä vuonna sarjan kolmanneksi ja seuraavana vuonna hän voitti koko sarjan mestaruuden. Vuonna 2006-07 van Gisbergen ajoi Toyota Racing Series -sarjaa ja sijoittui sarjan toiseksi.
Vuodesta 2007 van Gisbergen on ajanut Australian Supercars Championship -sarjassa. Hän on voittanut sarjan mestaruuden vuosina 2016, 2021 ja 2022.
Lisäksi van Gisbergen on kilpaillut erilaisissa urheiluautosarjoissa Euroopan ja Amerikan puolella kuten Blancpain GT Series Endurance Cup ja United SportsCar Championship -sarjoissa. Vuonna 2015 van Gisbergen sijoittui Blancpain GT Series Endurance Cup -sarjassa neljänneksi ja vuonna 2016 hän voitti koko sarjan mestaruuden yhdessä Rob Bellin ja Côme Ledogarin kanssa.
Gisbergen on osallistunut eri kestävyyskisoihin kuten Bathurstin 12 tunnin ajoon, jonka hän voitti vuonna 2016. Lisäksi van Gisbergen on osallistunut urallaan Span 24 tunnin ajoon, Daytonan 24 tunnin ajoon ja Le Mansin 24 tunnin ajoon.
Gentioux-Pigerolles

Gentioux-Pigerolles (oksitaaniksi: "Genciòus e Pijairòu") on kunta keskisessä Ranskassa Creusen departementissa Uuden-Akvitanian alueella. Se sijaitsee noin 29 kilometriä Aubussonin kaupungista lounaaseen.
Kylän keskustaan pystytettiin pormestarin johdolla vuonna 1920 ensimmäisessä maailmansodassa kaatuneiden muistomerkki. Muistomerkissä on 58 nuoren sodassa kuolleen miehen nimi. Poikkeavan muistomerkistä tekee pronssinen orpolapsi, jolla on lippalakki toisessa kädessä, ja nostaa nyrkkiään kirjoitusta kohti, jossa lukee "kirottu olkoon sota". Yleensä vastaavissa muistomerkeissä on kirjoitus "kuoli Ranskan puolesta". Muistomerkki oli siviili- ja sotilasviranomaisten boikotoima, eikä sitä vihitty koskaan käyttöön, eikä sitä saanut käyttää virallisissa seremonioissa. Vasta vuonna 1985 Creusen prefekti teki muistomerkille ensimmäisen virallisen vierailun. Vuoden 1990 alussa se rekisteröitiin muistopaikaksi. Pasifistit kokoontumaan joka vuosi 11. marraskuuta tämän muistomerkin ympärille vastustamaan sotia.
Romaaninen Saint-Martialin kirkko on rakennettu 1100-luvulla. Englantilaiset polttivat ja ryöstivät kirkon 1300-luvulla, mutta se rakennettiin uudelleen vuonna 1425.
Marokon maanjäristys 2023

Marokon maanjäristys 2023 tapahtui 9. syyskuuta 2023 myöhään illalla paikallista aikaa ja oli voimakkuudeltaan 6,8 magnitudia. Maanjäristyksessä on kuollut melkein 2 900 ihmistä ja loukkaantunut yli 2 500. Loukkaantuneista noin 1 400 oli 10. syyskuuta kriittisessä tilassa.
Geologia.
Järistys oli Yhdysvaltain geologian tutkimuskeskuksen mukaan 6,8 momenttimagnitudia ja se tapahtui 26,0 kilometrin syvyydessä. Järityksen keskus sijaitsi noin 75 kilometriä lounaaseen Marrakechin kaupungista, Korkea-Atlaksen vuoristossa.
Korkea-Atlaksen vuoristossa on paljon erilaisia itä-länsi- ja koillis-lounas-suuntaisia kulku- ja työntösiirroksia. Alueella tapahtuu siksi maanjärsityksiä, mutta syyskuun 2023 järityksen kokoluokan tapahtumat ovat kuitenkin harvinaisia. Vuoden 1900 jälkeen 500 kilometrin säteellä on tapahtunut yhdeksän yli viiden momenttimagnitudin järistystä, mutta ei yhtään yli kuuden momenttimagnitudin.
Syyskuun 2023 maanjäristys tapahtui Afrikan laatalla noin 550 kilometriä etelään Euraasian laatan rajasta. Afrikan laatta kulkee alueella Euraasian laattaan verrattuna noin 3,6 millimetriä vuodessa länsilounaaseen.
Vaikutukset.
Marokon järistyksessä oli 11. syyskuussa ilmoitettujen tietojen mukaan kuollut 2 497 ihmistä, mikä tekee järistyksestä Marokon tappavimman yli 60 vuoteen. Tässä vaiheessa pelastus- ja etsintätyöt olivat vielä kesken, joten kuolonuhrien määrän oletetaan kasvavan. Pahiten järistyksestä kärsi Al Haouzin provinssin alue, ja sen monet vaikeakulkuiset vuoristokylät. Esimerkiksi Tafeghaghten kylän 400 asukkaasta noin 90 arvelleen kuolleen. Kaikkian järistyksen arvioidaan vaikuttaneen noin 300 000 ihmisen elämään. Unicefin mukaan järistys on vaikuttanut alustavien tietojen mukaan ainakin 100 000 lapsen elämään.
Pahimmat vauriot aineellisestikin tapahtui vuoriston kylissä, joista osa on käytännössä kokonaan raunioituneina. Marrakechin medina on osa Unescon maailmanperintöluetteloa, ja siellä on Unescon mukaan vaurioitunut useita rakennuksia. Kaupunginmuurit vaurioituvat osittain, samoin kärsi Djemaa el-Fnan aukio. Kharbushin moskeijan minareetti puolestaan tuhoutui lähes täysin, ja myös Kutubiyyan moskeijan minareettiin tuli suuria halkeamia.
Kansainvälinen apu.
Useat maat ovat tarjonneet apuaan maanjäristyksestä kärsineelle Marokolle. Marokko on 12. syyskuuta mennessä ilmoittanut ottavansa apua vastaan Britanniasta, Espanjasta, Qatarista ja Arabiemiraateista. Myös muun muassa Ranska, Turkki ja Yhdysvallat ovat tarjonneet apuaan.
Monet kansainväliset avustusjärjestöt ovat kertoneet valmiudestaan auttaa sekä rahallisesti että muutoin. Esimerkiksi Suomen Punainen Risti (SPR) on ilmoittanut olevansa valmis lähettämään humanitaarista apua.
Helikaasi

Helikaasi on entsyymi, jonka toiminta perustuu perinnöllisen informaation, kuten DNA:n tai RNA:n kaksikierteisyyden purkamiseen. Helikaaseja on useita, ja niitä esiintyy eukaryooteilla, bakteereilla, sekä viruksilla. 
Helikaasit voidaan jakaa DNA- ja RNA-helikaaseihin. RNA-helikaasit avaavat kaksikierteistä RNA:ta, kun taas DNA-helikaasit avaavat kaksikierteistä DNA:ta. Ihmisen genomi koodaa 95 helikaasia, joista noin 64 on RNA-helikaaseja ja 31 on DNA-helikaaseja. 
Helikaasien toiminta soluissa.
Helikaasit ovat solujen toiminnan kannalta välttämättömiä, sillä ne osallistuvat moneen solunsisäiseen aineenvaihduntaan, kuten DNA:n kahdentumiseen, rekombinaatioon, sekä transkriptioon ja translaatioon.
Ennen joko somaattisen solun tai sukusolun tumanjakautumista, solun S-vaiheessa tapahtuu DNA:n kahdentuminen. Tähän tapahtumaan tarvitaan eri entsyymeitä, erityisesti helikaaseja, sillä ne katkaisevat DNA-juosteiden väliset vetysidokset ATP-molekyylien avulla. DNA:han syntyy jännitteitä, joita topoisomeraasit poistavat. 
Helikaasiin liittyviä sairauksia.
Helikaaseja koodaa useampi eri geeni, ja näissä eri geeneissä tapahtuvat mutaatiot altistavat yksilön erilaisille perinnöllisille sairauksille. Mutaatiot helikaaseja koodaavissa geeneissä voivat johtaa virheellisesti laskostuviin helikaaseihin, jolloin niistä tulee joko haitallisia tai toimintakyvyttömiä.
NLE Choppa

Bryson Lashun Potts, taiteilijanimi NLE Choppa, aiemmin "YNR Choppa", (s. 1. marraskuuta 2002 Memphis, Tennessee), on yhdysvaltalainen rap-artisti. Hän aloitti friistailaamisen lapsuudenkavereidensa kanssa 15-vuotiaana ja alkoi tehdä musiikkia tosissaan 16-vuotiaana. Julkisuuteen hän nousi vuonna 2019 julkaistuaan singlen ”Shotta Flow”, joka striimasi platinaa sekä debytoi "Billboard" Hot 100 -listalla.
NLE Choppa julkaisi ensialbuminsa nimeltä "Top Shotta" 7. elokuuta 2020. Albumi debytoi kymmenen ensimmäisen joukossa Yhdysvaltain "Billboard" 200 -listalla ja sisältää menestyssinglet ”Camelot” ja ”Walk Em Down”.
Yksityiselämä.
Elokuussa 2020 NLE Choppa avasi YouTube-kanavan nimeltä ”Awakened Choppa”, missä hän esittelee holistisempaa ja terveellisempää elämäntapaansa, johon lukeutuu muun muassa veganismi ja puutarhanhoito.
NLE Choppalla on kaksi lasta; tytär, Clover Brylie Potts (s. 2020) ja poika, Chozen Wone Da’Shun Potts (s. 2023).
Laurent Mourguet

Laurent Mourguet (1769 Lyon – 1844 Vienne, Isère) oli ranskalainen nukkenäyttelijä ja Guignol-käsinuken keksijä.
Mourguet oli alun perin silkkityöläinen ("canut"), mutta kun hän oli 20-vuotias, iski silkkiteollisuuteen kriisi, ja Mourguetin oli pakko vaihtaa alaa. Hän ryhtyi kiertäväksi kaupustelijaksi, ja eräillä markkinoilla hän ystävystyi italialaisen nukkenäyttelijän kanssa, jota ryhtyi avustamaan. Myöhemmin Mourguet toimi hampaiden vetäjänä. Tässä työssä hän hyödynsi nukketeatterikokemustaan ja järjesti Polichinelle-nukketeatteriesityksiä asiakkaiden houkuttelemiseksi. Pian Mourguet jätti hampaiden vetämisen ja perusti oman nukketeatterinsa.
Mourguetin kumppanina toimi Père Thomas, sillä Polichinelle-esityksissä piti olla myös toinen nukke. Thomasin heikkous oli yletön viininjuonti, ja hän nukahti usein kesken esitysten. Thomas lieneekin ollut nukkehahmo Gnafronin esikuva. 
Laurent Mourguet loi sittemmin Ranskan tunnetuimman nukkehahmon, Guignolin. Guignol puhui lyonilaisella murteella ja oli pukeutunut työläisen asuun. Guignol oli hyväntuulinen, ystävällinen ja nokkela. Guignol-esitysten muita vakiohahmoja olivat Guignolin riidanhaluinen vaimo Madelon sekä Guignolin paras ystävä, juoppo Gnafron. 
Laurent Mourguet ei osannut lukea eikä kirjoittaa, joten kaikki näytelmät olivat improvisoituja. Niiden dialogi oli kiivastempoista ja täynnä osuvaa ajankohtaista satiiria. Esitysten viehätys perustuikin ennen kaikkea siihen, että ne olivat aina ajan hermolla.
Kesäisin Mourguet esiintyi julkisissa puistoissa sekä markkinoilla ja juhlissa. Talvella hän esiintyi Rue Saint-Paulilla sijaitsevan talonsa pohjakerroksessa. Hän esiintyi myös Ainay Portin kahviloissa. Hän otti myöhemmin lapsensa Étiennen ja Rose-Pierretten työskentelemään nukketeatteriinsa, ja nämä jatkoivat isänsä kuoleman jälkeen vuonna 1844 suosittuja Guignol-esityksiä.
Eikelandsosen

Eikelandsosen on taajama Bjørnafjordenin kunnassa Vestlandin läänissä Norjassa. Sen pinta-ala on 0,8 neliökilometriä ja asukasluku 540 vuonna 2022.
Brynjulf Bull

Brynjulf Friis Bull (17. lokakuuta 1906 Kristiania – 19. toukokuuta 1993 Oslo) oli norjalainen juristi, työväenpuolueen poliitikko ja Oslon pormestari vuosina 1951–1956, 1959–1962 sekä 1963–1975. Hän on pisimpään Oslon pormestarina toiminut henkilö. Bullin aloitteesta kaupunki jaettiin kaupunginosiin, joilla on omat paikalliset valtuustonsa.
Hackney Diamonds

Hackney Diamonds on The Rolling Stonesin 24. studioalbumi, joka julkaistiin 20. lokakuuta 2023. Se on yhtyeen ensimmäinen omaa tuotantoa sisältävä albumi sitten vuonna 2005 julkaistun "A Bigger Bangin".
Albumilla vierailevat Lady Gaga, Paul McCartney, Stevie Wonder, Elton John ja yhtyeen entinen basisti Bill Wyman. Lisäksi yhtyeen vuonna 2021 kuollut alkuperäisrumpali Charlie Watts soittaa kappaleissa ”Live by the Sword” ja ”Mess It Up”.
Paula Joukanen

Paula Susanna Joukanen (s. 2001) on suomalainen malli ja vuoden 2023 Miss Suomi -kilpailun voittaja. Hänen perintöprinsessoikseen valittiin Serina Suvila ja Maisa Alatalo.
El Salvadorin San Salvadorissa järjestetyssä vuoden 2023 Miss Universum -kilpailussa Joukanen ei yltänyt 20 parhaan joukkoon ja putosi kisasta. 
Joukanen on pelannut tennistä SM-tasolla, ja hänet on nimetty 15-vuotiaana 25 parhaan tennispelaajan joukkoon Euroopassa. Hän on voittanut 21-vuotiaiden Suomen mestaruuden, ja vuonna 2022 Joukanen ylsi Savitaipaleen 15 000 dollarin ammattilaisturnauksen pääsarjaan. Joukanen joutui lopettamaan kilpailu-uransa sairastuttuaan krooniseen selkäsairauteen. 
Joukanen asuu Espoossa, opiskelee oikeustiedettä ja työskentelee juristiharjoittelijana rakennuskonsulttiyrityksessä. 
Hän on kotoisin Parkanosta ja on vanhempiensa ainoa yhteinen lapsi.
Akropolis-ralli 1999

Akropolis-ralli 1999 (viralliselta nimeltään "46. Acropolis Rally") oli rallin maailmanmestaruussarjan kilpailu kaudella 1999. Kilpailu ajettiin 6. – 9. kesäkuuta 1999. Kilpailu oli kauden kahdeksas ja kilpailussa oli 21 erikoiskoetta.
Kilpailun keskuspaikkana oli Aggi Theodorin lomakohde länteen Ateenasta. Erikoiskokeiden yhteispituus oli ja kilpailun kokonaispituus oli .
Citroën C3 R5

Citroën C3 R5 on Citroën Racingin kehittämä R5-luokan ralliauto. Auto korvasi Citroën DS3 R5 -auton. Auton testaus alkoi syyskuussa 2017 ja sen ensimmäinen WRC2-sarjan kilpailu oli Korsikan rallissa vuonna 2018. C3:n moottori on kehitetty Citroënillä ja uuteen malliin tuli uusi elektronikka sekä moottorinohjausjärjestelmä parantamaan anti-lag -järjestelmää. Autossa Sadevin vaihteisto.
Joulukuussa 2020 kerrottiin, että autosta tulee päivityspaketin myötä C3 Rally2 Rally2-luokkaan. Autoon kerrottiin tulevan uusi ohjelmisto moottorinohjaukseen ja muita muutoksia.
Korsikan ralli 1978

Korsikan ralli 1978 (viralliselta nimeltään "22. Tour de Corse - Rallye de France") oli rallin maailmanmestaruussarjan kilpailu kaudella 1978. Kilpailu järjestettiin 4. – 5. marraskuuta 1978. Kilpailu oli kauden kymmenes ja erikoiskokeiden yhteispituus oli .
Kilpailuun lähti 116 autokuntaa, joista 37 pääsi maaliin.
Argentiinan ralli 1999

Argentiinan ralli 1999 (viralliselta nimeltään "19. Rally Argentina") oli rallin maailmanmestaruussarjan kilpailu kaudella 1999. Kilpailu ajettiin 22. – 25. toukokuuta 1999. Kilpailu oli kauden seitsemäs ja kilpailussa oli 22 erikoiskoetta.
Juha Kankkunen voitti viimeisellä erikoiskokeella neljällä sekunnilla, jonka myötä hän voitti kilpailun kahden sekunnin erolla ennen tallikaveriaan Richard Burnsiä. Kilpailu oli Thomas Rådströmille ensimmäinen sitten loukattuaan jalkansa helmikuussa. Kilpailuun lähteneestä 72 autokunnasta 25 pääsi maaliin. Piero Liattin auton jäähdytin vaurioitui ja mekaanikot korjasivat auton, mutta se ei lähtenyt käyntiin ennen viimeistä erikoiskoetta ja hän joutui keskeyttämään.
Kyproksen ralli 2000

Kyproksen ralli 2000 (viralliselta nimeltään "28. Cyprus Rally") oli rallin maailmanmestaruussarjan kilpailu kaudella 2000. Kilpailu ajettiin 8. – 10. syyskuuta 2000. Kilpailu oli kauden kymmenes ja kilpailussa oli 23 erikoiskoetta. Kilpailun keskuspaikka oli Limassolissa.
Kyproksen ralli tuotiin MM-sarjaan viime hetkellä Kiinan rallin tilalle ja vuonna 2000 kilpailu oli heikosti tunnettu kärkitalleille vaikka se on ollut mukana rallin EM-sarjassa aiemmin. Kilpailu oli EM-sarjan hitaimpia kilpailuja ja se muistutti eniten Akropolis-rallia.
Erikoiskokeet.
Erikoiskokeiden yhteispituus oli 348,41 kilometriä.
Kilpailun kokonaispituus oli 1227,82 kilometriä.
Nord-yliopisto

Nord-yliopisto () on Norjan Nordlandin läänissä useilla paikkakunnilla toimiva yliopisto. Se perustettiin vuonna 2016 yhdistämällä Nordlandin yliopisto, Nesnan korkeakoulu ja Pohjois-Trøndelagin korkeakoulu. Pääkampus on Bodøssä. Yliopistossa on noin 12 000 opiskelijaa ja 1 200 työntekijää. Nord-yliopisto tarjoaa erityisesti terveydenhoito- ja opetusalojen koulutusta, mutta siellä voi opiskella myös muun muassa meriekologiaa. Lisäksi sillä on kansallinen erityisvastuu etelä- ja luulajansaamen kielten tutkimuksesta.
Tiedekunnat.
Yliopistossa on viisi tiedekuntaa: opettajakoulutuksen sekä taide- ja kulttuurialan tiedekunta, kauppakorkeakoulu, yhteiskuntatieteellinen tiedekunta, terveydenhoitoalan tiedekunta ja meribiotieteellinen tiedekunta.
Halvdan Sivertsen

Halvdan Johannes Sivertsen (s. 5. tammikuuta 1950 Tromssa) on norjalainen Bodøstä kotoisin oleva laulaja ja lauluntekijä. Hän on ollut 1970-luvulta lähtien yksi Norjan suosituimmista muusikoista. Esikoisalbuminsa "Halvdan 23 1/2 år" hän julkaisi vuonna 1973, ja läpimurto tuli kuusi vuotta myöhemmin "Kjærlighetsvisa"-kappaleella. Vuosina 1988–1994 hän esiintyi Gitarkameratene-kokoonpanossa Lillebjørn Nilsenin, Jan Eggumin ja Øystein Sunden kanssa. Sivertsen on voittanut useita Spellemannprisen-palkintoja ja vuonna 2021 hänelle myönnettiin Pyhän Olavin ritarikunnan komentajan arvo. Vuonna 2012 Sivertsen oli mukana "Hver gang vi møtes" -ohjelmassa, joka perustuu samaan formaattiin kuin "Vain elämää".
Sivertsen valittiin vuonna 1987 Bodøn kunnanvaltuustoon Sosialistisen vasemmistopuolueen listalta, mutta hän ei kertaakaan osallistunut kokouksiin. Vuonna 2011 hän arvosteli paikallista Høyre-puolueen poliitikkoa, joka oli vaalikampanjassaan käyttänyt Sivertsenin "Kjærlighetsvisa"-hittiä muunnelluin, oikeistolaista politiikkaa ylistävin sanoituksin.
Sivertsen

Sivertsen on seuraavien norjalaisten henkilöiden sukunimi:
Landegoden majakka

Landegoden majakka on Bodøn edustalla Norjassa sijaitseva majakka. Se perustettiin vuonna 1902, automatisoitiin 1989 ja jätettiin miehittämättömäksi 1993. Rakennukset suojeltiin vuonna 1999 ja niitä käytetään nykyisin seminaari- ja kurssikeskuksena. Majakka on nimetty viereisen saaren mukaan.
Sähköttäjänsilta

Sähköttäjänsilta on jalankulun ja pyöräilyn silta Helsingissä Vallilan ja Itä-Pasilan rajalla. Silta alkaa eteläpäässään Aleksis Kiven kadulta, kulkee vilkkaan Teollisuuskadun yli ja johtaa Sähköttäjänpuistoon Itä-Pasilaan. Nykyinen Sähköttäjänsilta avattiin vuonna 2017. Sitä edelsi vanha Sähköttäjänsilta, joka purettiin kesällä 2015. Sähköttäjänsillan itäpuolella on samankaltainen Konepajansilta, joka johtaa Sähköttäjänpuistosta Konepajanpuistoon.
Sillan pituus on noin 77 metriä ja sen hyödyllinen leveys 4,5 metriä. Korkeus kaiteiden päältä ajoradalle on noin seitsemän metriä. Tyypiltään se on viisiaukkoinen teräsbetoninen jatkuva ulokepalkkisilta.
Sähköttäjänsillan kaiteet ovat umpibetoniset ja noin 35 senttimetriä leveät. "Helsingin Sanomat" uutisoi sillan valmistuttua, että tavallista leveämmät kaiteet ovat mahdollinen turvallisuusriski, sillä ne voivat kannustaa uhkarohkeita ihmisiä tasapainoilemaan niiden päällä. Kaksi vuotta myöhemmin talvella sama lehti uutisoi Sähköttäjänsillan sisältävän suunnitelluvirheen, jonka vuoksi sillan vedenpoistoon käytettäviin tippuputkiin muodostuu suuria jääpuikkoja suoraan kävelytien ylle. Helsingin kaupunkiympäristön toimiala kävi talven ajan tiputtamassa jääpuikot manuaalisesti, ja sanoi täyttävänsä putket massalla seuraavana keväänä.
Kolmosen kausi 2023

Kolmosen kausi 2023 on Suomen jalkapallon neljänneksi korkein sarjataso, Lohkovoittajat nousevat Kakkoseen kaudeksi 2024.
Tervalammen kartano

Tervalammen kartano on Vihdin Tervalammella lähellä Nuuksion kansallispuistoa sijaitseva kartano, jossa toimi pitkään Helsingin kaupungin omistama työlaitos ja myöhemmin päihdehuollon kuntoutuskeskus.
Tervalammen kartano syntyi 1641 kun Ruotsin kuningatar Kristiina läänitti Tervalammen kylän tilat Georg Johan Knorringille tämän sota-ansioiden vuoksi. Knorringien suku omisti kartanon vuoteen 1770 saakka ja 1800-luvulla kartano oli Lindholmin kauppiassuvun omistuksessa vuosina 1808-1877. Kartanon nykyinen empiretyylinen yksikerroksinen päärakennus valmistui Lindholmin suvun aikana vuonna 1830, suunnittelijana lienee ollut arkkitehti Carl Ludvig Engel. Myöhemmin vuosina 1916-1936 kartanon omisti joukko osakeyhtiöitä.
Helsingin kaupunki osti Tervalammen kartanon Oy Maalta vuonna 1936 ja kartanoon perustettiin kaupungin omistama Vihdin työlaitos, joka toimi vuoteen 1981 saakka. Sen jälkeen kartanossa toimi päihdehuollon kuntoutuskeskus vuoteen 2019 saakka. Kartanon maille rakennettiin osastorakennukset, joissa sijaitsi naistenosasto Kaisla. Kartanon kasvihuoneissa kasvatettiin päihdehuoltoyksikön aikana Tervalammen luomukurkkua. Vuonna 2016 Tervalammella oli 63 päihdekuntoutuspaikkaa täysi-ikäisille päihdekuntoutujille. Keskuksen toiminta siirrettiin sitten 2019 Auroran sairaala-alueelle Helsinkiin. Marraskuussa 2020 kartanon osti Karkkilassa asuva maanviljelijä Niko Ahlqvist. Ahlqvist on Suomen suurin peltoviljelijä, hän viljelee noin 1 500 peltohehtaaria Länsi-Uudellamaalla muun muassa Vihdin Ojakkalassa, Karkkilassa ja Lohjalla. Myyntihetkellä Tervalammin kartanon pinta-ala oli 300 hehtaaria. Kartanon rakennuksissa oli vuonna 2020 13 vuokralaista. Osa kartanon rakennuksista kuten Tervalammen järven rannalla sijaitseva hirsinen saunarakennus sekä Pehtoorintalo ja Renkitupa on myyty. 
Keväällä 2022 kartano toimi hätämajoituspaikkana Ukrainan pakolaisille.
Siemenpuuhakkuu

Siemenpuuhakkuu on tapa toteuttaa päätehakkuu, jossa metsään jätetään 50–150 puuta hehtaarille siemenpuiksi, minkä myötä uudistettava metsäala uudistuu luontaisesti. Siemenpuiksi jätetään puita, jotka ovat hyväkuntoisia ja terveitä. Siemenpuuhakkuu sopii alueille, missä maaperä on karkeaa tai keskikarkeaa ainesta ja metsätyyppi on kuiva tai kuivahko kangasmetsä. Kun siemenpuuhakkuu suunnitellaan hyvin, se on edullinen metsänuudistamistapa, jossa säästetään kustannuksia. Siemenpuiden avulla tapahtuvan metsän uudistamisen onnistuminen riippuu lämpösummasta, maaston korkeudesta merenpinnasta ja siemenvuosista. Lämpösumman vähetessä ja korkeuden merenpinnasta kasvaessa onnistumisen mahdollisuudet pienenevät. Siemenpuuhakkuu sopii paremmin mäntymetsään ja toinen väljennyshakkuuseen kuuluva päätehakkuutapa, suojuspuuhakkuu sopii paremmin kuusimetsään. Väljennyshakkuutavat sopivat silloin, kun uudistettava metsäalue ei ole altis liialliselle heinittymiselle tai vesakoitumiselle. Jos väljennyshakkuu ei sovi uudistettavalle metsäalelle, metsään sopiva päätehakkuutapa on avohakkuu. Uudistettava metsäalue kannattaa rajata, jotta myöhemmät metsänhoitotoimenpiteet on helppo tehdä. Uudistettavaa metsää voidaan valmistaa 10–15 vuotta aikaisemmin siemenpuuhakkuuseen harvennushakkuilla. Joskus metsäalue on vaikeasti uudistettava ja silloin siemenpuuhakkuu voidaan tehdä kahdessa vaiheessa siten, että ensimmäisessä vaiheessa siemenpuita jätetään 80–150 hehtaarille ja myöhemmin ne karsitaan, niin että siemenpuita jää 20–50 hehtaarille. Kun taimikko on kasvanut tarpeeksi pitkäksi, siemenpuut hakataan ylispuuhakkuuna.
Luka Marttila

Luka Marttila (s. 30. kesäkuuta 2003) on suomalainen lentopalloilija. Hän pelaa kaudella 2025-2026 Vero Volley Monzan riveissä Italian lentopalloliigassa.
Marttila debytoi miesten lentopallon Mestaruusliigassa kaudella 2021-22 ja valittiin sen päätteeksi Lentopallo.info-sivuston arvioimana kauden nuoreksi pelaajaksi. Marttila valittiin myös Mestaruusliigan toimesta kauden läpimurtopelaajaksi ja Lentopalloliiton valitsemana kauden poikajunioriksi. Runkosarjassa Marttila teki 398 pistettä ja sijoittui liigan pistepörssissä kymmenenneksi. Pudotuspeleissä hän teki kuudenneksi eniten pisteitä. 
Onnistunut debyyttikausi nosti Marttilan Suomen miesten lentopallomaajoukkueeseen, mutta vielä kesän ja syksyn 2022 A-maaotteluissa vastuu jäi vähäiseksi. Kuitenkin jo seuraavana vuonna EM-lopputurnauksessa Marttila oli viidessä alkulohko-ottelussa Suomen paras pelaaja niin pisteissä, hyökkäyksissä kuin aloitussyötön vastaanotossa ja Lentopallo.info-verkkosivun toteuttamassa kyselyssä hänet valittiin suomalaisista kisojen parhaimmaksi pelaajaksi. Annetuista äänistä Marttila sai 63,8 prosenttia.
Italian lentopalloliigaan Marttila siirtyi syksyllä 2022 Vero Volley Monzan kiinnitettyä hänet aivan kauden kynnyksellä. Vastuu ensimmäisenä vuonna jäi vähäiseksi, ja kaudeksi 2023-2024 italialaisseura lainasi Marttilan Montpellieriin Ranskaan, missä suomalainen sai paljon peliaikaa ja esiintyi edukseen. Ranskan Cupissa Montpellier ylsi hopealle. Marttila palasi takaisin Italiaan kaudeksi 2024-2025 ja sai nyt aivan eri tavalla vastuuta Monzassa kuin edellisellä kerralla.
Myös Luka Marttilan nuorempi veli Nooa on lentopalloilija. Heistä kumpikin on esiintynyt miesten A-maajoukkueessa, ja veljekset olivat osa maajoukkuetta, joka voitti historiallisesti eurooppalaisten maajoukkueiden välisen Kultaisen liigan kesällä 2025. Luka Marttila oli Suomen paras pisteiden tekijä ja syöttäjä. Kultaisen liigan pistepörssissä Marttila oli 4. ja ässätilastossa 2.
Stimorol

Stimorol on alun perin tanskalainen vuonna 1956 markkinoille tuotu purukumimerkki. Sitä valmistetaan kymmeninä maku- ja pakkausvaihtoehtoina eri puolille maailmaa. Alun perin Stimorol sisälsi sokeria, kunnes vuonna 1979 lanseerattiin sokeriton vaihtoehto. Pohjoismaissa myydyn sokerittoman Stimorol Originalin makeutusaineita ovat nykyisin sorbitoli, isomalti, maltitoli ja maltitolisiirappi, aspartaami ja asesulfaami K.
Vuonna 1915 perustettu Dandy-yhtiö, aiemmin nimillä Vejle Caramel- og Tabletfabrik ja Dansk Tyggegummi Fabrik, toi Stimorol-purukumin markkinoille vuonna 1956. Sitä markkinoitiin aluksi vain Pohjoismaissa, myös Suomessa. 
Heti Neuvostoliiton romahduksen jälkeen Stimorol laajentui onnistuneesti Venäjän vapautuneille markkinoille ja saavutti siellä oman arvionsa mukaan pian noin 50 prosentin markkinaosuuden, kakkosena Wrigley’s. Venäjästä tuli näin Stimorolin suurin markkina-alue. Dandy-yritys pyrki siirtämään tuotantoaan Venäjälle, mutta törmäsi 1990-luvun puolivälissä venäläisviranomaisten mielivaltaisiin muutoksiin, kuten raaka-aineiden tuontitullien korotuksiin.. Stimorol sponsoroi ainakin alkuvuosina Venäjän jääkiekkomaajoukkuetta, ja Venäjän jalkapalloliigan nimenä on ollut Stimorol-liiga. Muita sponsorointikohteita 1990-luvulla olivat television säätiedotukset ja Moskovan yliopiston opiskelijatilaisuudet.
Stimorolia markkinoi vuosituhannen vaihteessa yhdysvaltalainen elintarvikejätti Kraft Foods ja sitten siitä vuonna 2012 eriytetty Mondelez International-elintarvikeyhtiö, joka piti sitä Trident-purukumin rinnakkaisbrändinä Euroopan markkinoilla. Vuonna 2022 Stimorol siirtyi muiden Mondelezin purukumimerkkien mukana uudelle omistajalle, alankomaalaiselle Perfetti Van Melle -yhtiölle.
Suomessa Stimorol oli vuonna 1977 neljänneksi myydyin purukumimerkki. Kymmenen merkin kärjessä oli sen lisäksi seitsemän kotimaista Jenkki-purukumia sekä PK ja Sor-Bits. Tuohon aikaan Stimorol sponsoroi Suomessa junioritennistä.
Stimorolia edusti Suomessa pitkään vuonna 1979 perustettu Alfmix Oy, joka toimi 1980- ja 1990-luvulla Helsingin Ala-Malmin Ormuspellossa.
Chiara Aurelia

Chiara Aurelia de Braconier d’Alphen (s. 13. syyskuuta 2002 Taos, New Mexico) on yhdysvaltalainen näyttelijä. Hänet tunnetaan rooleistaan Rose Lordina "Tell Me Your Secrets" -elokuvassa ja Jeanette Turnerina elokuvassa "Cruel Summer".
Elämäkerta.
Aurelia syntyi Taosissa, New Mexicossa ja varttui Albuquerquessa. Hän aloitti näyttelemisen koulutuotannoissa ja paikallisissa draamatunneilla ollessaan viisivuotias. 11-vuotiaasta lähtien hän jakoi aikansa Albuquerquen ja Los Angelesin välillä urallaan. Hän opiskeli Lee Strasbergin teatteri- ja elokuvainstituutissa.
Cornelius Krieghoff

Cornelius Krieghoff (19. kesäkuuta 1815 Amsterdam, Alankomaat – 8. maaliskuuta 1872 Chicago, Illinois, Yhdysvallat) oli hollantilais-kanadalainen taidemaalari. Hän maalasi erityisesti Kanada-aiheisia maalauksia. Teokset käsittelevät varsinkin alkuperäiskansojen tapoja ja perinteitä sekä Kanadan maisemia. 
Krieghoff muutti vuonna 1837 New Yorkiin, jossa hän tapasi tulevan vaimonsa Émilie Gauthierin. He muuttivat vuonna 1840 Montrealiin, jossa Krieghoff aloitti uransa taiteilijana. Hän teki 1840-luvulla teoksia, jotka käsittelevät ihmisiä ja heidän toimintaansa. Krieghoff muutti 1853 perheensä kanssa Quebeciin, missä hän maalasi muun muuassa kaupunkinäkymiä. Hän asui Euroopassa 1863–1870, jolloin hänen työnsä saavuttivat laajalti myyntiä ja suosiota. Krieghoff muutti vuonna 1872 Chicagoon, jossa hän kuoli myöhemmin samana vuonna.
Tumatäplä

Tumatäplä on tumalimassa sijaitseva alue, jossa sijaitsee heteronukleaarisen RNA:n silmukoimiseen osallistuvia proteiineja. Yhdessä tumassa niitä on noin 25–50 kappaletta, ja niiden koko ja muoto vaihtelee. Suurimmat tumatäplät ovat halkaisijaltaan 0,8–1,8 µm välillä. Tumatäplät vaihtavat jatkuvasti rakenneosia tumaliman ja muiden tuman rakenteiden kanssa.
Tumatäplät sijaitsevat tavallisesti aktiivisten transkriptioalueiden lähettyvillä, ja on havaittu, että voimakkaasti ilmentyvät geenit hakeutuvat mielellään täplien lähettyville. Tumatäplien alueella ei kuitenkaan ilmeisesti ole kuin korkeintaan joitain geenejä.
Juuri ennen mitoosia tumatäplät liukenevat tumalimaan. Solun jo jakauduttua niiden sisältö kuljetetaan takaisin tumaan, jonka jälkeen tumatäplät muodostuvat uudelleen.
Viuhkapyrstömuura

Viuhkapyrstömuura ("Microrhopias quixensis") on puumuuriin kuuluva lintulaji. Lajia tavataan Keski- ja Etelä-Amerikassa.
Koko ja ulkonäkö.
Viuhkapyrstömuura kasvaa 11–12 cm pitkäksi. Sukupuolet eroavat toisistaan ulkonäöltään. Viuhkapyrstömuurakoiras on kauttaaltaan musta. Siivissä on valkoinen juova ja valkoisia täpliä. Naaraslinnun pää, selkä ja siivet ovat tummanharmaat. Siipien kuviointi on sama kuin koiraalla. Rinta ja vatsa ovat punaruskeat. Alalajista riippuen naaraalla on mustaa kurkussa, rinnassa tai vatsassa. Viuhkapyrstömuuran pyrstö on pitkä ja valkokärkinen, ja lintu pitää sitä usein viuhkamaisesti levitettynä.
Levinneisyys ja elintavat.
Viuhkapyrstömuuran levinneisyyalue on kaksiosainen. Sitä tavataan Meksikon eteläosista läntiseen Peruun. Andien itäpuolella lajia tavataan Kolumbiasta Perun ja Brasilian kautta Guyanaan. Viuhkapyrstömuuran elinympäristöä ovat kosteat metsät, joissa se liikkuu usein pareittain. Laji voi liittyä lisäksi sekaparviin. Viuhkapyrstömuura rakentaa puuhun kuppimaisen lehtipesän, ja naaras munii kaksi valkoista ruskeapilkullista munaa.
Luettelo Euroopan uhanalaisista kielistä

Tämä on luettelo Euroopan uhanalaisista kielistä.
Dream Chaser

Dream Chaser on yhdysvaltalainen sukkulatyyppinen, nostavalla rungolla varustettu uudelleenkäytettävä avaruuslentokone, jota kehittää Sierra Space. Kaksi mallia on suunnitteilla: rahtiversio Dream Chaser Cargo System ja sen jälkeen kehitettävä Dream Chaser Space System, joka voisi kuljettaa seitsemän ihmistä matalalle Maan kiertoradalle.
Dream Chaserin on tarkoitus käyttää ainakin aluksi Vulcan-kantorakettia kiertoradalle pääsyyn, ja laskeutua maahan avaruussukkuloiden käyttämille kiitoradoille lentokoneen tavoin. Kiertoradalla se voisi toimittaa rahtia ja astronautteja Kansainväliselle avaruusasemalle ja myöhemmin esimerkiksi uusille kaupallisille avaruusasemille.
Kehitys.
Dream Chaseria on testattu 2010-luvulta alkaen. Se perustuu vanhemmista suunnitelmista Nasan kehittämään HL-20 -avaruuslentokoneeseen. Aiemmin laukaisuihin oli tarkoitus käyttää Atlas V -kantorakettia.
Alusta ei ole vielä laukaistu kertaakaan kantoraketilla (syyskuu 2023).
Cocomelon

Cocomelon (tyyliteltynä CoComelon) on yhdysvaltalainen Jay Jeonin vuonna 2005 perustama lastenvideoita Youtubeen tuottava yritys. Kanavalla on marraskuussa 2025 yli 198 miljoonaa tilaajaa ja noin 212 miljardia katselukertaa.
Cocomelon on nykyisin yksi maailman striimatuimmista lasten viihdeohjelmista. Sitä katsotaan vuosittain kymmeniä miljardeja minuutteja. Kanavan omistava yritys Moonbug Entertainment tuottaa 29 maailman suosituinta lastenohjelmaa internetissä. Yritys hyödyntää lastenohjelmiensa kehittämisessä Distractatron-nimistä välinettä, joka on arkisia videoita toistava pieni televisioruutu. Ohjelmakehitykseen osallistuville lapsille näytetään suurelta ruudulta lastenohjelmaa samalla, kun pienellä ruudulla pyörii esimerkiksi video kahvinkeittämisestä tai hiustenleikkuusta. Jos lapsen mielenkiinto herpaantuu ja hän kääntyy kesken lastenohjelman vilkaisemaan arkista videota, kehitystiimi huomioi milloin lapsi menetti kiinnostuksensa ohjelmaan. Yrityksen data- ja analytiikkaosaajat seuraavat myös YouTuben katsojalukuja tutkiakseen menestyvimpiä videoita ja muokkaavat tulevien videoiden yksityiskohtia sen mukaisesti.
Ohjelman kirkkaat värit, toistuva musiikki, yksinkertaiset muodot, ilmeikkäät hahmot ja nopeatempoisuus ovat lapsille koukuttavia. Lastenkirjailija Frank Cottrell-Boyce on verrannut sitä huumausaineeseen ja ehdottanut Cocomelonin uudelleen nimeämistä "Cocaine meloniksi". Ohjelman kohtaukset kestävät keskimäärin yhdestä kahteen sekuntiin, minkä on arvosteltu vaikuttavan lasten keskittymiskykyyn. 
Cocomelonia on pystynyt katsomaan Netflixistä vuodesta 2020. Samana vuonna se nousi palvelun katsotuimmaksi ohjelmaksi.
La Nouaille

La Nouaille (oksitaaniksi: "La Noalha") on kunta keskisessä Ranskassa Creusen departementissa Uuden-Akvitanian alueella. Se sijaitsee noin 18 kilometriä Aubussonin kaupungista lounaaseen.
Romaaninen Pyhän Pietarin ja Pyhän Paavalin kirkko on rakennettu 1100-luvulla. Kirkon kappeli on peräisin 1300-luvulta.
William R. Copeland

William Randolph Copeland, nimi vuoteen 1955 "Veikko Vilhelmi Kopra" (4. kesäkuuta 1936 Kannus – 13. joulukuuta 2023 Helsinki) oli amerikansuomalainen historian tutkija.
Copeland muutti Suomesta Yhdysvaltoihin vuonna 1949 ja hän muutti nimensä samalla kun hänestä tuli Yhdysvaltain kansalainen vuonna 1955. Copeland opiskeli Marylandin yliopistossa, Georgetownin yliopistossa ja Helsingin yliopistossa, jossa hän väitteli tohtoriksi poliittisen historian alueelta. Copeland toimi ASLA/Fulbright-komission johtajana ja myöhemmin hän opetti Venäjän ja Kiinan historiaa. Copeland oli dosenttina Helsingin ja Joensuun yliopistoissa.
Vesivehmaan koulu

Vesivehmaan koulu on kyläkoulu Vesivehmaan kylässä Asikkalassa Koulu on alakoulu ja se sisältää vuosiluokat 1-6. Koulun vs. rehtorina toimii Ulla Karllson. Koulua laajennettiin vuonna 2023.
Ikämiessuojeluskunnan säätiö

Ikämiessuojeluskunnan Säätiö on suomalainen maanpuolustuskoulutusta tukeva säätiö, jonka kotipaikka on Helsinki. Säätiön tarkoituksena on maanpuolustushengen edistäminen. Syksyllä 1944 lakkautetulta helsinkiläiseltä suojeluskunnalta siirtyneen varallisuuden turvin Ikämiessuojeluskunnan Säätiö tukee vapaaehtoista maanpuolustuskoulutusta sekä sodista kärsimään joutuneita suomalaisia. Säätiö myös vaalii vuosina 1919–1944 toimineen Ikämiessuojeluskunnan perinteitä.
Ikämiessuojeluskunta.
Ikämiessuojeluskunta perustettiin vuonna 1919. Sen taustalla oli helsinkiläinen Oldboys Clubben, jonka joukko keski-ikäisiä urheilun harrastajia oli perustanut pari vuotta aiemmin. Tämä oli kiinteässä yhteydessä suojeluskuntaan, jonka nimi oli Oldboys Regementet. Osa jäsenistöstä ei hyväksynyt ruotsia harjoitusten komentokieleksi, joten he perustivat oman jalkaväkisuojeluskunnan. Nimeksi annettiin Ikämiespataljoona. Jäsenmäärä kasvoi nopeasti; 1930-luvun alussa siitä tuli Helsingin suojeluskuntapiirin suurin suojeluskunta.
Ikämiessuojeluskunnan jäsenet osallistuivat Kannaksen linnoitustöihin kesällä 1939. Talvisodassa osa taisteli Kannaksella JR 11:n (Ässärykmentin) riveissä, osa toimi Helsingissä ilmapuolustus- ja muissa vartiotehtävissä. Jatkosodan liikekannallepanossa ikämiessuojeluskuntalaiset lähtivät rintamalle Vallilan Rykmentin mukana; osa jäi kotikaupungin ilmasuojelutehtäviin.
Säätiön synty.
Suojeluskuntajärjestö lakkautettiin syksyllä 1944, jolloin suojeluskunnat siirsivät varansa yhdistyksille ja säätiöille. Ikämiessuojeluskunnan omaisuus, joka koostui arvopapereista ja Herttoniemessä sijainneesta Ikämiesten Majasta, siirtyi marraskuussa 1944 Ikämiesten Säätiölle, joka aloitti ensin ikämiesten ja ässärykmenttiläisten avustamisen. Myöhemmin avustettavien piiri laajeni, ja vuonna 2005 nimi muutettiin Ikämiessuojeluskunnan Säätiöksi.
Toiminnan painopisteet.
Ikämiessuojeluskunnan Säätiön tukitoiminnan kohteina ovat sotien jälkeen olleet sotasokeat ja heidän leskensä. Tämä ryhmä on nyt jo suurelta osin poissa, joten uudeksi avustettavien ryhmäksi on valittu suomalaiset kriisinhallintaveteraanit.
Maanpuolustustyön tukemisessa on 2020-luvulla korostunut kyberturvallisuudesta huolehtiminen. Kyberuhkat ovat nousseet perinteisten sotilaallisten uhkakuvien rinnalle, jopa niiden ylikin, ja kybermaailmassa kansalainen joutuu vastaamaan omasta turvallisuudestaan. Erityisesti nuorison tietoturvataitojen kehittämiseksi säätiö rahoitti kevättalvella 2021 julkistetun Everyday-tietoturvapelin.
Väinö Salminen (kemisti)

Väinö Iisakki Salminen, sukunimi vuoteen 1906 "Sundqvist" (15. syyskuuta 1888 Leppävirta – 19. tammikuuta 1968 Helsinki) oli suomalainen kemisti ja OTK:n keskuslaboratorion johtaja.
Salmisen vanhemmat olivat konemestari Isak Wilhelm Sundqvist ja Maria Kristina Ikonen. Hän pääsi ylioppilaaksi 1908 ja valmistui filosofian kandidaatiksi 1913. Salminen teki opinto- ja kokousmatkoja Keski-Eurooppaan ja Skandinavian maihin.
Salminen oli kemistinä SOK:n laboratoriossa 1917–1923 ja OTK:n laboratoriossa 1923–1927. OTK:n keskuslaboratorion johtajana Salminen oli vuodesta 1927 alkaen.
Salminen oli Suomalaisten Kemistien Seuran puheenjohtaja 1936–1937, Elintarviketutkijain seuran hallituksen jäsen vuodesta 1948 sekä Nordisk metodikkommitté för livsmedelin Suomen jaoston sihteeri 1947–1949 ja puheenjohtaja vuodesta 1950 alkaen.
Salminen oli tavarakemian tuntija, ja hän oli alan asiantuntijana "Tietosanakirjaa" ja "Tavarasanakirjaa" laadittaessa. Hän kirjoitti myös aikakaus- ja sanomalehtiin ja oli mukana toimihenkilönä eräissä tieteellisissä ja teknillisissä seuroissa.
Radeh’iv

Radeh’iv () on kaupunki Ukrainan Lvivin alueen Tšervonohradin piirissä. Radeh’iv sijaitsee linnuntietä 65 kilometriä aluekeskus Lvivistä koilliseen. Kaupungissa on rautatieasema. Ukrainan tilastokeskus arvioi kaupungin väkiluvuksi 9 680 (2022). Vuonna 1990 siellä oli noin 8 800 asukasta. 
Tammikuun keskilämpötila on −4,4 ja heinäkuun +18,2 celsiusastetta. Keskimääräinen vuosisademäärä on 620 millimetriä.
Paikkakunnan ensimmäinen kirjallinen maininta on vuodelta 1493 Puolan kuningaskunnan alaisuudesta. Magdeburgin kaupunginoikeudet paikkakunta sai vuonna 1752. Puolan ensimmäisen jaon seurauksena (1772) kaupunki liitettiin Itävaltaan. Ensimmäisen maailmansodan jälkeen se oli osa Puolaa (1919–1939); toisen maailmansodan jälkeen, ennen Ukrainan itsenäistymistä (1991), osa Ukrainan sosialistista neuvostotasavaltaa (1939-1991).
Radeh’iv on Ukrainan kesän 2020 aluehallintouudistuksen jälkeen kuulunut Tšervonohradin piiriin; sitä ennen se oli vuodesta 1940 Radeh’ivin piirin hallintokeskus.
Kaupungissa valmistetaan muun muassa rakennustarvikkeita, siellä on meijeri ja panimo.
Syke (15. tuotantokausi)

Suomalaisen sairaalan traumaosastolle sijoittuvan "Syke"-draamasarjan viidennentoista tuotantokauden julkaiseminen alkoi Nelonen Median maksullisessa suoratoistopalvelussa Ruutu+:ssa 31. elokuuta 2023.
Kaudella sarjassa nähtiin siinä aiemmin esiintyneet Hannele Lauri, Sara Melleri ja Helena Rängman.
Unkarin ansioritarikunta

Unkarin ansioritarikunta () on vuonna 1991 perustettu unkarilainen ritarikunta. Unkarissa tehtiin ritarikuntia koskeva lakiuudistus vuonna 2011. Mitalia myönnetään, yhdessä Unkarin ansioristin kanssa, tunnustuksena poikkeuksellisista ansioista kulttuurin, tieteen, taiteen tai sotilastoiminnan alalla sekä palveluksesta yhteiskunnallisen arvon lisäämiseksi. Unkarin presidentti toimii ritarikunnan suurmestarina ja vastaa uusista nimityksistä.
Ritarikunnassa on kaksi divisioonaa, toinen sotilaille, toinen siviileille, ja molemmissa on viisi luokkaa:
Rolf Stranger

Rolf Stranger (15. tammikuuta 1891 Kristiania – 18. kesäkuuta 1990 Oslo) oli norjalainen yritysjohtaja ja Høyren poliitikko. Hän istui suurkäräjillä vuosina 1945–1953 ja toimi Oslon pormestarina 1956–1959 sekä 1962–1963.
Anatoli Petrytskyi

Anatoli Halaktionovytš Petrytskyi (; 31. tammikuuta 1895 Kiova – 6. maaliskuuta 1964 Kiova, Ukrainan SNT) oli ukrainalainen taidemaalari ja teatterilavastaja. Hän opiskeli Kiovan taidekoulussa 1912–1917 ja Moskovassa teatterityöpajassa 1922–1924 mutta työskenteli lavastajana jo vuodesta 1916. Hän toimi eri teattereissa ja vuodet 1945–1959 (keskeytyksin) Kiovan ooppera- ja balettiteatterissa.
Petrytskyin nuoruudentöihin, etenkin maalauksiin vaikuttivat kubismi ja futurismi. Lavastajana hän noudatti teatterin perinteitä ja hyödynsi perinteisiä ukrainalaisia malleja ja koristeellisuutta. Vuodesta 1930 alkaen hän erikoistui pääasiassa ooppera- ja balettilavastuksiin. Häntä painostettiin noudattamaan sosialistisen realismin normeja, mutta hän säilytti kuitenkin kansallisen värimaailman. Petrytskyi sai mainetta muotokuvamaalarina, ja hän maalasi 1920-1930-luvulla yli 150 muotokuvaa Ukrainan johtavista kulttuurihenkilöistä, mutta neuvostoviranomaiset tuhosivat 1930-luvulla töistä suurimman osan. Lisäksi hän maalasi maisemia ja teki grafiikkaa. Hänen töistään julkaistiin albumeja Kiovassa 1968 ja 1991.
Pipervika

Pipervika on lahti Oslon edustalla Norjassa. Se on osa Oslonvuonoa. Pipervikan pohjukassa sijaitsee Oslon kaupungintalo. Itäisellä rannalla on Akershusin linna ja läntisellä Aker brygge. Nimi Pipervika juontuu huilunsoittajaa tarkoittavasta sanasta "pipere", sillä alueella asui aiemmin sotilasmuusikoita.
Kultaisen sydämen ritarikunta

Kultaisen sydämen ritarikunta () on filippiiniläinen ritarikunta, joka perustettiin 21. kesäkuuta 1954. Ritarikuntaa uudistettiin vuonna 2003. Sitä myönnetään tunnustuksena ansioituneesta palveluksesta, moraalisen, taloudellisen tai sosiaalisen kehituksen rohkaisemisesta tai näiden tukemisesta rahallisesti tai materiaalisesti. Saajan ei tarvitse olla Filippiinien kansalainen. Maan presidentti päättää nimityksistä.
Kunniamerkkiä jaetaan kuudessa luokassa:
Athiya Shetty

Athiya Shetty (; s. 5. marraskuuta 1992 Bombay, Maharashtra, Intia) on intialainen näyttelijä, joka työskentelee hindinkielisissä elokuvissa. Hän on näyttelijä Sunil Shettyn ja Mana Shettyn tytär. Hän on näytellyt naispääosaa elokuvissa "Hero" (2015), "Mubarakan" (2017) ja "Motichoor Chaknachoor" (2019).
Disneyn Äärimmäisen hessumaista rullalautailua

Disneyn Äärimmäisen hessumaista rullalautailua on Krome Studiosin kehittämä videopeli, joka julkaistiin syyskuussa 2001 PC:lle. Pelaajat voivat pelata joko Hessuna, jonka ääninäyttelijänä on Bill Farmer, tai Maxinä, jonka äänenä on Jason Marsden. Pelaajat voivat rullalautailla neljän "maailman" läpi, joista kukin koostuu kolmesta tasosta.
Pelin ääniraidan suunnitteli säveltäjä Jack Wall vuoden 2001 alussa.
Pelin kulku.
Pelissä on useita eri tiloja. Pelaaja voi pelata Hessuna tai Maxinä. Siellä on myös opetusohjelmia, jotka osoittavat tempun suorittamisen. Pelatessasi opetusohjelmaa tai tasoja Hessu tai Max kommentoivat. Pelissä on neljä maailmaa; jokaisessa maailmassa on kolme tasoa tai paikkaa. Avain vaaditaan siirtyäksesi seuraavalle tasolle. Pelaaja voi valita rullalaudan ennen pelin aloittamista; jokaisella tasolla on kaksi tavoitetta tavoitteen suorittaminen palkitsee pelaajalle avaimen. Tietyistä tehdyistä temppuista palkitaan pisteillä. Jotkut tempuista ovat 50/50, nosegrind, unbelievable, kickflip jne.